Începând de astăzi, 31 martie, a fost operaționalizat un nou sistem de verificare a documentelor de identitate, în contextul aderării României la spațiul Schengen.
Polițiștii nemțeni, ca și colegii lor din întreaga țară, au acum la dispoziție aplicația eDAC pentru stabilirea identității persoanei și verificarea eventualelor mențiuni, cu privire la aceasta.
"Noua aplicație va fi folosită de pe dispozitive mobile sau tablete, de polițiștii din cadrul Inspectoratului de Poliție Județean Neamț, atât în activitățile curente, cât și în punctele de acces din instituție sau la ghișeele destinate publicului.
Aplicația permite realizarea interogării în două moduri: scanarea automată a documentelor de identitate (carte de identitate, pașaport) și introducerea manuală a datelor de identitate.
În situația în care persoana legitimată conduce un vehicul, pentru verificarea acestuia se va introduce manual datele solicitate de aplicație.
Utilizând aceste dispozitive mobile, aplicația va compara datele prezentate cu cele existente în bazele de date și va afișa imediat informații relevante din punct de vedere al acțiunilor poliției, necesare îndeplinirii atribuțiilor de serviciu.
Totodată, aceștia vor putea accesa în aplicație și fotografia persoanei, pentru a realiza o comparație cu persoana verificată", precizează IPJ Neamț într-un comunicat de presă.
Dacă sunt constatate anumite probleme, persoana în cauză va fi condusă la sediul unității de poliție pentru verificări suplimentare și aplicarea prevederilor legale incidente.
Toate aceste verificări se realizau până acum prin folosirea altor mijloace tehnice, stațiile TETRA. Noul sistem este unul mai modern și eficient.
Angela Croitoru
Foto: captură video Explicație aplicație Edac realizat de IPJ